Szerzői útmutató

Az Animal Welfare, Etológia és Tartástechnológia c. folyóiratba csak olyan írások közölhetők, amelyek más folyóiratban még nem jelentek meg, és nincs folyamatban publikálásuk. A kéziratot a folyóirat honlapján a Kézirat beküldése / Make a Submission gombra kattintva lehet beküldeni.

A beküldött kéziratot az erre a célra összeállított sablonban kell elkészíteni, ami szintén letölthető a folyóirat honlapjáról.

Azt a kéziratot, amely nem alkalmazza a sablon által előírt stílusokat, nem tudjuk elfogadni. Kérjük, ügyeljenek arra, hogy a szöveg sablonba történő bemásolásakor ne jelenjenek meg idegen stílusok a szövegben!

Az alábbi stílusok használatát kérjük:

* Aweth\_Main title (Főcím)
* Aweth\_Subtitle (Alcím)
* (Aweth\_Author) (Szerzők) – Az anonim lektorálás érdekében kérjük, hogy a kéziratban ne tüntessék fel a szerzők nevét, vagyis ezt a mezőt ne változtassák. A kézirat beküldésekor azonban kérjük, hogy az online felületen minden szerző teljes nevét, e-mailcímét, affiliációját (a cikk nyelvén és angolul), ORCID-azonosítóját adják meg. A levelezőszerzőség jelölésére is ott van lehetőség. Hiányos szerzői adatok esetén a cikket nem tudjuk befogadni.
* Aweth\_Recived/Accepted (A szerkesztők illesztik be a szövegbe.)
* Aweth\_Affiliation (Az anonim lektorálás biztosítása érdekében a kéziratban nem szerepel, az online felületen kell megadni. Az affiliáció tartalmazza a szerző munkahelyének – Intézmény, Intézet, Tanszék – nevét)
* Aweth\_abstract (Összefoglaló – lehetőleg egy bekezdésnyi szöveg legyen.)
* Aweth\_Keywords (Kulcsszavak)
* Aweth\_Title\_0 (Csak akkor alkalmazzuk, ha a cím a lap tetejére esik, az (Aweth\_Title\_1) stílussal azonos rangú címhez használjuk.)
* Aweth\_Titel\_1 (A cikk főrészeit jelöljük ezzel a címmel, ha a cím nem a lap tetején helyezkedik el.)
* Aweth\_Titel\_2 (A cikk főszövegében található alcímekhez használjuk.)
* Aweth\_paragraph\_1 (Minden cím vagy üres sor utáni első bekezdéshez.)
* Aweth\_paragraph\_2 (A főszöveg második és ezt követő többedik bekezdéséhez.)
* Aweth\_list1 (A főszövegben használt felsorolásokhoz.)
* Aweth\_Table\_Titel.hu (A táblázat számozásához és címéhez használjuk a táblázat fölött. Angol nyelvű cikk esetén is ezt a stílust kapja az elsődleges cím.)
* Aweth\_Figure/Table\_Source (Táblázatok és ábrák forrása)
* Aweth\_Figure/Table\_Titel.en (Táblázatok és ábrák másodlagos címe a táblázat alatt)
* Aweth\_Figure/Table\_explanation (Táblázatokhoz és ábrákhoz tartozó magyarázat)
* Aweth\_Figure\_Titel.hu (Ábracím, az ábrák alatt helyezkedik el.)
* Aweth\_Acknowledgements\_Titel (Köszönetnyilvánítás címe)
* Aweth\_Acknowledgements\_Text (Köszönetnyilvánítás szövege)
* Aweth\_References\_Titel1 (Irodalomjegyzék főcíme)
* Aweth\_References\_Titel2 (Irodalomjegyzék alcíme)
* Aweth\_References (Irodalomjegyzék szövege)

Az itt felsorolt stílusok biztosítják a szövegben a megfelelő sortávolságokat is. Ezért kérjük, hogy ne használjanak plusz bekezdéseket, soreleméleseket (entereket), tabulátorokat!

Nyelvhelyesség:

A cikk szövegére mindenkor a kiadvány nyelvének helyesírási szabályai vonatkoznak. A cikk nyelvhelyességéért a szerzők felelősek, de a szerkesztők a helyesírás szabályainak és a könyvészeti szabályoknak megfelelően módosíthatják a szöveget.

Magyar nyelvű cikk esetén az alábbi helyesírási és tipográfiai szabályok betartását kérjük kiemelten:

* A magyar nyelvű kiadványok szövegében magyar írásjeleket kell alkalmazni, különösen figyelni kell a kis- és nagykötőjel (– Alt 0150) közötti különbségre és az idézőjelekre („…” Alt 0132; Alt 0148). Nagykötőjelet használunk tól-ig kapcsolatoknál, például: 118–129. p.; 1998–1999.
* Ne alkalmazzunk egy cikken belül eltérő betűtípusokat.
* Kiemeléseket csak indokolt esetben használjunk, ilyenkor a kiemelt szavakat a toldalékokkal együtt dőlt betűkkel írják, aláhúzást és vastagon szedett kiemeléseket ne használjanak.
* A latin kifejezéseket dőlt betűvel jelöljék.
* Idézőjelet kizárólag idézetek kiemelésére használjunk. A szövegben szereplő címeket is lehetőleg kurziválják inkább.
* Az írásjelek (pont, vessző, pontosvessző, kettőspont felkiáltójel, kérdőjel) előtt nincs szóköz, utána viszont mindig van.
* A %-jel előtt nincs szóköz, utána van.
* A +, –, = jelek előtt és után is használjanak szóközt.
* Folyószövegben (zárójelen kívül) lehetőleg ne használjanak rövidítéseket: pl., uo., ill. Ha mégis szükséges, akkor a szövegben szereplő rövidítések legyenek egységesek.
* A számokat 10 alatt, ha lehet, írjuk ki betűvel a folyószövegben.
* Számok esetében 0 (nulla) helyett ne használjunk O betűt.
* A számokat 10 000-en felül hátulról számolva hármasával tagoljuk, a tagolást szóközzel jelöljük, ne használjunk pontot. Például: 18 000 000. Folyószövegben a számokat 9999-ig nem tagoljuk szóközzel sem.
* Lehetőleg ne válasszuk el egymástól két sorba a számokat és a mértékegységeket.

A közlemény részei:

A kézirat terjedelme lehetőleg ne haladja meg a 25 oldalt, ami az ábrákkal, táblázatokkal, összefoglalással és irodalomjegyzékkel együtt értendő.

A kéziratok főbb fejezetei:

* Összefoglalás és Abstract,
* Bevezetés,
* Anyag és módszer,
* Eredmények és értékelésük,
* Következtetések és javaslatok,
* Köszönetnyilvánítás,
* Irodalomjegyzék.

A kézirat nyelve magyar vagy angol lehet, de az affiliációt, a cikk címét, az absztraktot és a kulcsszavakat mindenképp kérjük a cikk nyelvén és angolul is megadni.

Az magyar nyelvű cikk esetén a magyar nyelvű összefoglalás mellett szükséges az angol nyelvű abstract megadása. (Angol nyelvű cikknél nem kérünk magyar összefoglalót és ábramagyarázatot sem.) Az összefoglalót egy szerző esetén egyes szám harmadik személyben, több szerző esetén többes szám harmadik személyben kérjük megírni, amely tartalmazza a vizsgálatok célját, röviden az alkalmazott anyagokat és módszereket, a kísérletek számszerűsített eredményét, valamint a levont következtetéseket. Az összefoglalás ne haladja meg a 1500 karakter terjedelmet.

Az összefoglalást követően külön sorban adják meg a közlemény kulcsszavait (minimum három, maximum öt szó, amelyek lehetőleg ne legyenek azonosak a címben szereplő szavakkal).

A dolgozat tartalmáért az írók felelnek. A beérkezett kéziratot a szerkesztőség két független bírálóval lektoráltatja. A bírálat után a megjelentetésre alkalmas cikket – a lektorok véleményével (nevük közlése nélkül) – a szerkesztőség visszaküldi a szerzőnek javításra, átdolgozásra (ha szükséges). A javított kéziratot kérjük elektronikusan a szerkesztőséghez eljuttatni.

Bevezetés

Tartalmazza az irodalmi áttekintést, a legfontosabb publikációk kritikai értékelését, a hipotézist és a célkitűzést. A szövegben a hivatkozást a szerző, háromnál több szerzős dolgozat esetén az első szerző családnevével és a mű megjelenésének évszámával kérjük megadni: pl. (Czakó, 1978) vagy Murphy et al. (1994) vagy (Murphy et al., 1994) vagy (Burrow és Dillon, 1997).

****Anyag és módszer****

A fejezetnek kellő részletességgel kell tartalmaznia az alkalmazott anyagok, kísérleti módszerek, eszközök, kísérleti eljárások és az alkalmazott statisztikai elemző módszerek pontos leírását.

****Eredmények és értékelésük****

A kézirat ezen részében érthetően és tömören kell bemutatnia a kísérleti adatokat, a kéziratban a táblázatok és ábrák a szövegben ott legyenek szerepeltetve, ahova a szerző tervezi elhelyezni azokat. A táblázatokra, illetve ábrákra a szerző(k) a szövegben csak hivatkozzanak (normál betűvel írva), de fontos, hogy kerüljék a bennük szereplő adatok ismétlését. Saját eredményeiket értelmezzék, illetve vessék össze a szakirodalomban találhatókkal, az eltérésekre, amennyiben lehetséges, adjanak magyarázatot.

Táblázatok, ábrák, képek:

* Önállóan is érthetőek legyenek.
* Szövegbe elhelyezve, folyamatos számozással ellátva.
* Szövegközi hivatkozása normál betűvel történjék, pl. (1. táblázat).
* Táblázat címe a táblázat felett kap helyet.
* A táblázat formázása: középre rendezve, első sor vastag, normál, első oszlop balra, a többi középre rendezve, (ha nagy a táblázat, a kisebb betűméret megengedett).
* Ábra, fénykép címe az ábra, fénykép alatt kap helyet.
* Az angol cím a táblázat, ábra, fénykép alá kerüljön.
* Tartalom fordítása: cím alá kerüljön.
* Forrás megjelölésére csak abban az esetben van szükség, ha a táblázat/ábra nem a szerzők saját eredményeit mutatja be, vagy nem a szerző saját munkája.

Ha a táblázat/ábra külső adatok, cikkek felhasználásával készült, akkor a forrást így kell megadni: FAO (2010) alapján vagy Kovács et al, (2021) alapján*.*

Fontos! A cikkben szereplő ábrákra a képekre, fotókra vonatkozó szerzői jogok vonatkoznak. Amennyiben a szerző más szerző által készített ábrát használ átszerkesztés nélkül, akkor a felhasználáskor nem elég hivatkoznia az eredeti szerzőre, hanem a kép felhasználására engedélyt is kell kérnie a szerzői jog tulajdonosától. Az engedélyek beszerzése a cikk szerzőiének a feladata, illetve felelőssége. A cikk benyújtásával a szerző nyilatkozik arról, hogy minden, a cikkben szereplő kép és ábra használatára jogosult.

****Következtetések és javaslatok****

Ennek a fejezetnek tartalmaznia kell az eredményekből levonható megállapításokat és amennyiben releváns, a gyakorlat számára átadható javaslatokat is tartalmazzon.

****Köszönetnyilvánítás (ha szükséges)****

Itt szerepeljen például a kutatást finanszírozó intézmény, alapítvány megnevezése (azonosító számmal együtt).

****Irodalomjegyzék****

Az irodalomjegyzék csak a közleményben idézett műveket tartalmazhatja. Ezeket sorszám nélkül, az első szerző családi neve szerint betűrendben kell felsorolni. Hivatkozásonként az összes szerzőt tüntessék fel, normál betűvel, vesszővel elválasztva. Folyóirat esetén ezt a megjelenés évszáma kövesse zárójelbe téve, majd a mű címe, a folyóirat teljes megnevezése, a kiadvány száma, illetve a közlemény kezdő és befejező oldalszáma nagy kötőjellel. Könyv esetén a szerző(k) neve és az évszám után a könyv címe eredeti nyelven, a kötetszám, a kiadó neve, székhelye és az oldalszám következzen. Könyvrészlet esetén a szerző(k) neve és az évszám után a könyvrészlet címe eredeti nyelven, majd a könyv szerzőjének vagy szerkesztőjének neve, könyv címe eredeti nyelven, ezután a kiadó neve, székhelye, terjedelem következzen. Konferencia közlemény esetén a szerző(k) neve és az évszám után a közlemény címe eredeti nyelven, majd a konferencia megnevezése és a konferencia helyszíne és időpontja következzen. Elektronikus tartalom és weboldal esetén szerző(k) neve (ha nincs, akkor weboldal neve), évszám után a honlap címe, az URL és az utolsó letöltés dátuma következzen.

Folyóirat:

Szerző, A., Szerző, B. (kiadás éve): Közlemény címe. Folyóirat teljes neve, kötetszám(füzetszám), terjedelem 1–11.

Pajor, F., Egerszegi, I., Szucs, A., Poti, P., Bodnar, A. (2021): Effect of marine algae supplementation on somatic cell count, prevalence of udder pathogens, and fatty acid profile of dairy goats’ milk. Animals, 11, 1097. <https://doi.org/10.3390/ani11041097>

Szentléleki A., Zengő Gy., Széplaki K., Kékesi K., Tőzsér J. (2007): Eltérő tejtermelő képességű holstein-fríz tehenek viselkedése fejéskor. Animal Welfare, Etológia és Tartástechnológia, 3(2), 150–165.

Könyv:

Szerző, A., Szerző, B. (kiadás éve): Könyv címe. Kötetszám, Kiadó neve, Kiadó székhelye.

Miller, R.M. (2011): Értsük meg a ló viselkedését! Mezőgazda Kiadó, Budapest, 128 p.

Könyvrészlet:

Szerző, A., Szerző, B. (kiadás éve): Könyvrészlet címe. Könyv szerzője/szerkesztője (In: Szerző, A.(szerk):) Könyv címe. Kiadó neve, Kiadó székhelye, terjedelem (pp. 1–11.)

Balogh D., Fűrész A., Penksza K., Szőke A., Lantos Cs. (2023): Ploidy study of Festuca taxa in Carpathian basin. In: Kovacevic, D. (szerk.): XIV International Scientific Agriculture Symposium „AGROSYM 2023“. Book of Proceedings. University of East Sarajevo, Faculty of Agriculture, Jahorina, pp. 536–541.

Konferencia:

Szerző, A., Szerző, B. (kiadás éve): Közlemény címe. Konferencia megnevezése. Konferencia helyszíne, konferencia időpontja.

Fűrész A., Pajor F., Szentes Sz., Penksza K. (2022): Adatok a Duna menti Festuca által dominált homoki gyepek beltartalmi értékeihez. VIII. Gödöllői Állattenyésztési Tudományos Nap. Gödöllő, 2022. november 25. (Csak szóbeli közlés esetén használjuk! Amennyiben a konferenciaközlemény kiadványban megjelent, a könyvrészlet hivatkozási formája vonatkozik rá.)

Elektronikus tartalom/weboldal:

Szerző neve [ha nincs akkor weboldal neve] (kiadás éve): Cím, Letöltve: URL (Utolsó letöltés dátuma)

FAO (2024): Food and Agriculture Organisation of the United Nation. Letöltve: https://www.fao.org/fa-ostat/en/#home (2024. 03. 06.)

Elektronikus forrás esetén az irodalomjegyzékbe kérjük a hivatkozott irodalmak DOI- (Digital Object Identifier) azonosítóját is feltüntetni a következő formában: https://doi.org/.....

A hivatalos DOI azonosítók a Crossref adatbázisból érhetők el: <https://search.crossref.org/?q=/>

 A DOI-azonosítóról:

Cikkeinket ellátjuk a CrossRef-nél regisztrált DOI-azonosítóval.

A DOI növeli a cikkek láthatóságát, könnyíti az adott, kapott hivatkozások összeszámlálását.  Ennek feltétele, hogy az irodalomjegyzékben feltüntessék a hivatkozott művek CrossRef-nél regisztrált DOI-azonosítóját (amennyiben van ilyen).

A hivatkozott közlemények DOI-azonosítója a következő linkre kattintva kereshető meg: <http://search.crossref.org>. (Az irodalomjegyzékben csak a CrossRef adatbázis által generált DOI adható meg, ha nincs ilyen, akkor ez az adatelem elhagyható.)

Az egyes közlemények DOI-azonosítói (csak a 10.-tól kezdődő karaktersorozatot, pl.: 10.3390/ani11041097) a hivatkozási tételek végére kerülnek. A kéziratban szerepeljenek a hiperhivatkozások is (<https://doi.org/10.3390/ani11041097>).

ORCID-azonosítóról:

A folyóirat fontosnak tartja az ORCID-azonosító használatát.

Az ORCID (Open Research and Contributor Identifier) egy nemzetközileg általánosan elfogadott szerzőazonosító kód (pl. 0000-0002-9139-8370), mely biztosítja a kutató egyértelmű azonosítását. A kutatók számára ingyenes az ORCID-azonosító létrehozása és a profil fenntartása, ha ezt egyénileg teszik meg. Az ORCID-ról és a regisztrációról bővebben: <https://orcid.org/signin>.